钦定古今图书集成/明伦汇编/氏族典/第385卷 > 李灵夔
## 钦定古今图书集成/明伦汇编/氏族典/第385卷 > 李灵夔

按《唐书鲁王灵夔传》：“灵夔笃学，善草隶，通音律。初王
魏，后王燕，为幽州都督。已而徙王，频历五州刺史，迁
太子太师。垂拱元年，徙相州。坐与越王谋起兵，流振
州，自杀。子诜为清河王，早夭。蔼为范阳王，知越王必
败，白发其谋，得不诛。历右散骑常侍，为酷吏所害。神
龙初，悉追复王爵，以蔼子道坚嗣。道坚方严有礼法”，
闺门肃如也。七为州刺史，迁国子祭酒。开元中，选授
汴州刺史、河南道采访使。入为宗正卿。薨，子宇嗣，从
元宗至蜀，为右金吾将军。宝应初，皇太子子封鲁王，
更封宇为嗣邹王。弟道邃，封戴国公。恭默自守，终尚
书右丞。